Անկախ այն բանէն, թէ ի՞նչ են արժանիքները Դատախազութեան կողմէ Նախ. Քոչարեանի դէմ ներկայացուած ամբաստանագրին, մէկ բան յստակ է և աններելի։ Կարելի չէ քաղաքացին զրկել ՀՀ Սահմանադրութեան կողմէ երաշխաւորուած խօսքի իր իրաւունքէն։ Եթէ խուլիգաններու հաւաքածոյ մը այդ քայլին կը դիմէ բռնաբարելով Սահմանադրութիւնը և — անպատի՛ժ — ոտնակոխելով անհատ քաղաքացիին իրաւունքները, կը նշանակէ, թէ այս իշխանութիւնը սկսած է կորսնցնել կառավարելու իր կարողութիւնը։ Բա՛ն մը՝ որ բացարձակապէս անթոյլատրելի է Նոր Հայաստան կերտելու ձգտող որևէ իշխանութեան համար։ Նախկին Նախագահը իրաւունք ունի խօսելու հանրութեան հետ և վե՛րջ։ Եւ իր մամլոյ ասուլիսի բռնի արգիլումը բացէ ի բաց կը վարկաբեկէ հանրային կարգի պահպանութիւնը ստանձնած այսօրուան իշխանութիւնը։